Superrugby: Rassie, vergeet van Suid en kyk NoordRassie Erasmus (Foto: Munsterrugby.ie) ŉ Mens wonder in watter hoedanigheid Rassie Erasmus Saterdag op Kingspark die Superrugbywedstryd tussen die Sharks en Stormers bygewoon het. As dit as die Suid-Afrikaanse Rugbyunie se direkteur van afrigting was, sou hy vanoggend opnuut besef het dat daar harde werk wag, want die gehalte van spel wat veral in ŉ saai eerste helfte gelewer is, sou beslis nie ŉ regmerkie ontvang het nie. As dit as Springbokafrigter was voor die komende toetse teen Wallis en Engeland, sou hy Sondagoggend ook die graanvlokkies eenkant toe geskuif het in ŉ poging om van die sooibrand ontslae te raak. Die Sharks het met 24-17 gewen, maar is steeds negende op die algehele Superpuntelys met 18 punte ná nege wedstryde. Die Stormers is 12de met net 14 punte nadat die Jaguares, wat Sondagoggend in Canberra die Brumbies met 25-20 geklop het, bo hulle ingeskuif het. Hulle speel ook in die Suid-Afrikaanse afdeling. Die Stormers is nou laaste, ja laaste, in die Suid-Afrikaanse afdeling en net voor die Reds, Blues en Sunwolves op die algehele puntelys. Dis baie slegte leesstof. In die Kaap word daar sekerlik steeds nagmerries gekry oor die besluit om die deur in die afrigter John Mitchell se gesig toe te klap en dat hy nou byna wondere op Loftus Versfeld verrig. Geen omstrede voorvalle nie, geen spelersopstand nie, net ŉ algehele klemverskuiwing in denke en spelpatroon. Watter afrigter sal die meeste van ons nou verkies? Robbie Fleck of Mitchell? Boonop moes die Stormers verneem het dat hul voorkeurskrumskakel, Dewaldt Duvenhage, ná die Superreeks op pad is na die Italiaanse Pro14-klub, Benetton. Ook dat Eben Etzebeth en Bongi Mbonambi nog langer op die beseringslys sal wees. Jinne mense, Erasmus het 15 spelers van die Sharks na sy komende Springbok-beplanningsessie (Sondag) in Umhlanga uitgenooi en 12 Stormers was in Vanderbijlpark saamgetrek. Hoeveel van hulle het Saterdag uitgeblink? Hoeveel van hulle verdien Springbokkleure? Daarteenoor was daar slegs 11 Bulls en 10 Lions by hul onderskeie beplanningsessies. Dít terwyl die Lions Vrydag die Waratahs (die eerste keer nog in die Superreeks) met 29-0 verwoes het en ŉ hele paar rekords laat spat het. Die Bulls het hul derde opeenvolgende oorwinning behaal toe hulle Saterdag op Loftus Versfeld die negatiewe Rebels met 28-10 getrap het. Die Rebels het uit hul pad gegaan om die spel stadig te maak en die Bulls so te ontsenu, maar die Ligbloues het gehardloop, gehardloop en bly hardloop. Ja, daar was foute, maar wie gee om as die span bly wen? Die Lions (30 punte) is nou eerste op die algehele puntelys en die Bulls (19) agtste, hoewel hulle een wedstryd minder as die ander Suid-Afrikaanse spanne gespeel het. Dit laat al hoe meer vrae ontstaan of Erasmus en sy afrigtingspan nie meer Noord sal moet kyk nie. ♦ In die naweek se ander wedstryde het die Crusaders die Sunwolves met 33-11 geklop, die Chiefs het die Reds met 36-12 verslaan en die Highlanders was met 34-16 oor die Blues baas.